PATVIRTINTA

Šilutės r. Vilkyčių pagrindinės mokyklos

direktoriaus 2019 m. rugpjūčio 30 d.

įsakymu Nr. V1-59

**ŠILUTĖS R. VILKYČIŲ PAGRINDINĖS MOKYKLOS 2019–2020 MOKSLO METŲ PRADINIO IR PAGRINDINIO UGDYMO PROGRAMŲ UGDYMO PLANAS**

**I SKYRIUS**

**BENDROSIOS NUOSTATOS**

1. Šilutės r. Vilkyčių pagrindinės mokyklos 2019–2020 mokslo metų mokyklos ugdymo planas (toliau – Mokyklos ugdymo planas) sudarytas vadovaujantis 2019-2020 ir 2020-2021 mokslo metų pradinio ugdymo programos bendruoju ugdymo planu, patvirtintu Lietuvos Respublikos švietimo ir mokslo ministro 2019 m. balandžio 15 d. įsakymu Nr. V-413, 2019-2020 ir 2020-2021 mokslo metų pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo ir mokslo ministro 2019 m. balandžio 15 d. įsakymu Nr. V-417 ir kitais teisės aktais.

2. Mokyklos ugdymo planas reglamentuoja pradinio, pagrindinio, specialiojo ugdymo programų ir su šiomis programomis susijusių neformaliojo vaikų švietimo programų įgyvendinimą mokykloje.

3. Mokyklos ugdymo plano paskirtis – atsižvelgti į mokyklos bendruomenės poreikius, planuoti ir organizuoti pradinį, pagrindinį ugdymą.

4. Mokyklos ugdymo plano tikslas – teikti kokybiškas švietimo paslaugas, sudaryti palankias sąlygas ir lygias galimybes kiekvienam mokiniui pasiekti aukštesnių ugdymo(si) rezultatų ir įgyti mokymuisi visą gyvenimą būtinų bendrųjų ir dalykinių kompetencijų.

5. Mokyklos ugdymo plano uždaviniai:

5.1. nustatyti pamokų skaičių, skirtą pradinio ir pagrindinio ugdymo programoms įgyvendinti;

5.2. gerinti ugdymo(si) proceso kokybę, asmeninius mokinio ugdymosi pasiekimus ir pažangą.

6. Mokyklos ugdymo plane vartojamos sąvokos, apibrėžtos Lietuvos Respublikos švietimo įstatyme ir kituose švietimą reglamentuojančiuose teisės aktuose.

**II SKYRIUS**

**UGDYMO ORGANIZAVIMAS**

**PIRMASIS SKIRSNIS**

**MOKSLO METŲ TRUKMĖ**

7. Ugdymo organizavimas 2019–2020 mokslo metais:

7.1. Pradinis ugdymas:

|  |  |  |  |  |
| --- | --- | --- | --- | --- |
| Klasės | 1 | 2 | 3 | 4 |
| Mokslo metų pradžia / Ugdymo proceso pradžia | 2019-09-02 | | | |
| Ugdymo proceso trukmė | 175 ugdymo dienos | | | |
| Ugdymo proceso trukmė savaitėmis | 35 | | | |
| Ugdymo proceso pabaiga | 06-09 | | | |
| Pusmečių trukmė | Pirmas 2019-09-02 – 2020-01-22 (88 d.)  Antras 2020-01-23 – 2020-06-09 (87 d.) | | | |

7.2. Pagrindinis ugdymas:

|  |  |  |  |  |  |  |
| --- | --- | --- | --- | --- | --- | --- |
| Klasės | 5 | 6 | 7 | 8 | 9 | 10 |
| Mokslo metų pradžia / Ugdymo proceso pradžia | 2019-09-02 | | | | | |
| Ugdymo proceso trukmė | 185 ugdymo dienos | | | | | |
| Ugdymo proceso trukmė savaitėmis | 37 | | | | | |
| Ugdymo proceso pabaiga | 2020-06-23 | | | | | |
| Trimestrų trukmė | 1-asis 2019-09-02 – 2019-12-03 (62 d.)  2-asis 2019-12-04 – 2020-03-20 (62 d.)  3-asis 2020-03-23 – 2020-06-23 (61 d.) | | | | | |
| Pusmečiai (informacinių technologijų 7 ir 8 kl., technologijų 8 kl., dailės 8 kl., žmogaus saugos 7 ir 8 kl. mokymui) | Pirmas 2019-09-02 – 2020-01-29 (93 d.)  Antras 2020-01-30 – 2020-06-23 (92 d.) | | | | | |

7.3. Mokiniams skiriamos atostogos:

|  |  |
| --- | --- |
| Rudens | 2019-10-28 – 2019-10-31 |
| Žiemos (Kalėdų) | 2019-12-23 – 2020-01-03 |
| Žiemos | 2020-02-17 – 2020-02-21 |
| Pavasario (Velykų) | 2020-04-14 – 2020-04-17 |
| Vasaros | 1 – 4 klasės 2020-06-10 – 2020-08-31  5 – 10 klasės 2020-06-25 - 2020-08-31 |

8. Mokyklos tarybos 2019 m. birželio 19 d. posėdžio protokolo Nr. V3-03 nutarimu ugdymo procesas, įgyvendinant pradinio ugdymo programą, skirstomas pusmečiais, o ugdymo procesas, įgyvendinant pagrindinio ugdymo programą, skirstomas trimestrais, kurių trukmė paskirstyta tolygiai ugdymo procese per mokslo metus. Technologijų dalyko 8 klasėje, dailės dalyko 8 klasėje, informacinių technologijų dalyko 7 klasėje ir 8 klasėje, žmogaus saugos 7 klasėje ir 8 klasėje ugdymas organizuojamas pagal pusmečių datas. Nustatoma tokia pusmečių trukmė: pirmas pusmetis 2019 m. rugsėjo 2 d. – 2020 m. sausio 29 d. (93 ugdymo dienos), antras pusmetis 2020 m. sausio 30 d. – 2020 m. birželio 23 d. (92 ugdymo dienos). Šių dalykų įvertinimai vedami dviejų trimestrų, tų trimestrų, kurie įeina į pusmečių datas, ir metinis, visų gautų pažymių vidurkis.

9. Mokslo metų pradžia ir vasaros atostogų pradžia suderinta su Mokyklos taryba (Mokyklos tarybos 2019 m. birželio 19 d. posėdžio protokolo Nr. V3-03 nutarimu).

10. Oro temperatūrai esant 20 laipsnių šalčio ar žemesnei į mokyklą neina 1-5 klasių mokiniai, esant 25 laipsnių šalčio ar žemesnei temperatūrai, neina 6-10 klasių mokiniai. Jei į mokyklą atvyksta mokiniai, ugdymo procesas vykdomas. Mokiniams, neatvykusiems į mokyklą, mokymuisi reikalinga informacija skelbiama elektroniniame dienyne, informuojami mokinių tėvai (globėjai, rūpintojai). Šios dienos įskaičiuojamos į ugdymo dienų skaičių.

11. Šiltuoju metų laikotarpiu, kai patalpose temperatūra didesnė negu 28 laipsniai, ugdymo procesas koreguojamas. Veiklos organizuojamos kitose erdvėse, kur nėra tvanku ir neplieskia saulė, trumpinamos pamokos. Apie ugdymo proceso koregavimą informuojami mokinių tėvai (globėjai, rūpintojai) mokyklos interneto svetainėje ir elektroniniame dienyne.

12. Iškilus situacijai, keliančiai pavojų mokinių sveikatai ar gyvybei, nustačius ypatingąją epideminę padėtį dėl staigaus ir neįprastai didelio užkrečiamųjų ligų išplitimo viename ar keliuose administraciniuose teritoriniuose vienetuose, mokyklos direktorius priima sprendimus dėl ugdymo proceso koregavimo, apie priimtus sprendimus informuoja mokyklos tarybą, Šilutės rajono savivaldybės administracijos švietimo skyrių. Užtikrinant ugdymo procesą, mokytojai ir mokiniai bendradarbiauja per el dienyną. Mokytojai parengia užduotis ir jas skelbia el. dienyne. Mokiniai teikia grįžtamąją informaciją mokytojui. Klasių vadovai kontroliuoja, informuoja mokinių tėvus.

**ANTRASIS SKIRSNIS**

**MOKYKLOS UGDYMO PLANAS. RENGIMAS IR ĮGYVENDINIMAS**

13. Mokyklos ugdymo plano projektą rengė mokyklos direktoriaus 2019 m. gegužės 28 d. įsakymu Nr. V1-48 sudaryta mokyklos bendruomenės narių grupėms atstovaujanti darbo grupė vadovaujama mokyklos direktoriaus pavaduotojos ugdymui.

14. Darbo grupė rengė vieną bendrą Mokyklos ugdymo planą Pradinio ir Pagrindinio ugdymo programoms įgyvendinti. Mokyklos ugdymo planas parengtas vieneriems metams.

15. Darbo grupė, rengdama Mokyklos ugdymo planą, rėmėsi švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, nacionalinių mokinių pasiekimų patikrinimo, PUPP rezultatais, mokyklos veiklos įsivertinimo ir išorinio vertinimo duomenimis.

16. Rengiant Mokyklos ugdymo planą ugdymo turiniui įgyvendinti priimti aktualūs mokyklos bendruomenės susitarimai **(**Mokytojų tarybos 2019 m. birželio 20 d. posėdžio protokolo Nr. V2-05 nutarimu)**:**

16.1. mokyklos ugdymo turinio įgyvendinimo integruojant į jį prevencines ir integruojamąsias programas:

16.1.1. mokytojai ilgalaikių planų skiltyje „Integracija“ numato:

16.1.1.1. dalykinę integraciją, rašo integruojamo dalyko temą;

16.1.1.2. tarpdalykinę integraciją. Mokytojai tariasi dėl savo dalykui artimų temų, planuoja integruotas pamokas kartu;

16.1.1.3. prevencines ir integruojamas programas:

16.1.1.3.1. Sveikatos ir lytiškumo ugdymo bei rengimo šeimai bendrąją programą, patvirtintą Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941 „Dėl Sveikatos ir lytiškumo ugdymo bei rengimo šeimai programos patvirtinimo“ (toliau – sveikatos programa). Programos temos integruojamos į šiuos dalykus: dorinis ugdymas (etika, tikyba), pasirenkamasis dalykas 5 klasėje „Sveika gyvensena“, biologija, kūno kultūra, lietuvių kalba ir literatūra, anglų kalba, technologijos, matematika, gamta ir žmogus, chemija. 1-4 klasėse integruojama į visus mokomuosius dalykus. Klasės vadovai integruoja į klasės valandėles, tai numato klasės vadovo plane, bendradarbiauja su mokyklos sveikatos priežiūros specialiste;

16.1.1.3.2. Alkoholio, tabako ir kitų psichiką veikiančių medžiagų vartojimo prevencijos programą. Programa integruojama 1-4 klasėse į visus mokomuosius dalykus. 5-10 klasėse į gamtos mokslus, kalbas, matematiką, kūno kultūrą, klasių valandėles (ne mažiau kaip 5 valandas), dorinį ugdymą (etika, tikyba), žmogaus saugą, socialinius mokslus, technologijas, neformalųjį švietimą;

16.1.1.3.3. Etninės kultūros bendrąją programą. Programos temos integruojamos į mokyklos renginius, kultūrinę pažintinę veiklą, klasės valandėles, neformalųjį švietimą, lietuvių kalbą ir literatūrą, socialinius mokslus, menus, technologijas, užsienio kalbą (anglų, rusų, vokiečių), dorinį ugdymą (tikybą, etiką);

16.1.1.3.4. Ugdymo karjerai programą. Temos integruojamos į pasirenkamąjį dalyką „Karjeros planavimas“ 8 ir 10 klasėse, į klasės valandėles, užsienio kalbas, ekonomiką ir verslumą, dorinį ugdymą.

16.1.2. Integruojamų dalykų, programų, tarpdalykinės integracijos pamokų turinį mokytojas įrašo elektroniniame dienyne.

16.2. ugdymo proceso organizavimo formų:

16.2.1. ugdymo procesas vyksta grupinio mokymosi forma kasdieniu pamokų organizavimo būdu, vadovaujantis Higienos norma;

16.2.2. pamokos trukmė 1 klasėje –35 min., 2-10 klasėse – 45 min. Ugdomoji veikla (derinant formaliojo ir neformaliojo vaikų švietimo programų turinį) per dieną 1 klasėje trunka ilgiau nei 5 ugdymo valandas, 2-4 klasėse – 6 valandas, atsižvelgiant į tai, kiek neformaliojo švietimo programų rinkosi mokinys, 5-10 klasių mokiniams – ne daugiau kaip 7 pamokos;

16.2.3. ugdymo procesas organizuojamas ne tik mokykloje, bet ir už jos ribų (muziejuose, artimiausioje gamtinėje aplinkoje ir pan,).

16.3. mokymosi pasiekimų ir pažangos vertinimo:

16.3.1. mokinių pasiekimai ir pažanga vertinami vadovaujantis Šilutės r. Vilkyčių pagrindinės mokyklos Mokinių mokymosi pasiekimų ir pažangos vertinimo tvarkos aprašu, patvirtintu mokyklos direktoriaus 2018 m. gegužės 24 d. įsakymu Nr. V1-73;

16.3.2. vertinant mokinių pasiekimus ir pažangą vadovaujamasi Ugdymo programų aprašu, Pradinio ugdymo ir Pagrindinio ugdymo bendrosiomis programomis, Nuosekliojo mokymosi pagal bendrojo ugdymo programas tvarkos aprašu;

16.3.3. mokytojai ilgalaikiuose planuose aprašo dalyko vertinimo ugdymo turinio kriterijus, formas, numato vertinimą pagal pasiekimus remdamiesi dalykų bendrosiomis programomis. Planuoja mokinių ugdymosi pasiekimus ir vertinimą, atsižvelgdami į klasės mokinių mokymosi rezultatus, ugdymosi poreikius ir galimybes. Ilgalaikių planų skiltyje „Vertinimas“ numato dalyko vertinimo, atsiskaitymo būdus, parengia lenteles apie mokinių vertinimą pagal pasiekimų lygius (aukštesnysis, pagrindinis, patenkinamas) ir pateikia mokiniams kabineto stende. Planuodamas 1 klasės mokinių pasiekimus ir vertinimą, mokytojas susipažįsta su priešmokyklinio ugdymo pedagogo parengtomis rekomendacijomis apie vaiko pasiekimus, 5 klasėje dėstantys mokytojai susipažįsta su 4 klasės mokinių mokymosi pasiekimų aprašais;

16.3.4. pagrindiniame ugdyme visi pagrindiniai dalykai vertinami pažymiais (10 balų vertinimo sistema), įskaita („įskaityta“ arba „neįskaityta“) vertinama: dorinis ugdymas, žmogaus sauga, pasirenkamieji dalykai: „Sveika gyvensena“, „Karjeros planavimas“, matematikos modulis „Sveika, matematika“, lietuvių kalbos ir literatūros modulis „Teksto suvokimas ir analizė“, socialinė-pilietinė veikla;

16.3.5. 3 klasėje matematikos modulio „Skaičiuok ir mąstyk“, lietuvių kalbos modulio 4 klasėje „Skaitome ir rašome kartu“, modulio „IT dirbtuvės“ 4 klasėje mokinių pasiekimai lygiais neapibendrinami, pasiekimams vertinti nurodoma padaryta arba nepadaryta pažanga: „p.p.“ arba „n.p.“;

16.3.6. dalykų metinis įvertinimas, kai dalykai vertinami pažymiais (10 balų vertinimo sistema), vedamas iš pirmo, antro, trečio trimestro išvestų įvertinimų vidurkio;

16.3.7. technologijų dalyko 8 klasėje, dailės dalyko 8 klasėje, informacinių technologijų dalyko 7 klasėje ir 8 klasėje, žmogaus saugos 7 klasėje ir 8 klasėje pasiekimų įvertinimai vedami dviejų trimestrų, tų trimestrų, kurie įeina į pusmečių datas, ir metinis, visų gautų pažymių vidurkis;

16.3.8. pradiniame ugdyme mokinių, ugdomų pagal pritaikytą individualizuotą programą, specialiosios medicininės fizinio pajėgumo grupės mokinių, dorinio ugdymo pasiekimai lygiais neapibendrinami, nurodoma padaryta arba nepadaryta pažanga („p.p.“ arba „n.p.“);

16.3.9. pagrindiniame ugdyme specialiosios medicininės fizinio pajėgumo grupės mokinių pasiekimai fizinio ugdymo pratybose vertinami įrašu „įskaityta“ arba „neįskaityta“;

16.3.10. mokytojai, taikantys kaupiamąjį vertinimą, parengia kaupiamojo vertinimo kriterijus, su jais supažindina mokinius;

16.3.11. su dalyko vertinimo tvarka mokiniai supažindinami mokslo metų pradžioje per pirmąsias pamokas;

16.3.12. mokyklos ugdymo procese derinamas formuojamasis, kaupiamasis, diagnostinis ir apibendrinamasis vertinimas. Mokykla diegia individualios mokinio pažangos stebėjimo sistemą (mokytojai rengia savo dalyko mokinio asmeninės pažangos stebėjimo aplankus, 5-10 klasių mokiniai kiekvieną mėnesį pildo asmeninės pažangos įsivertinimo lapą, aprašo mėnesio refleksiją, po kiekvieno trimestro pildo mokinio asmeninės pažangos įsivertinimo ir mokinio nepatenkinamo pažymio įvertinimo analizės lapus. Individualios pažangos vertinime ir rezultatų aptarime dalyvauja patys mokiniai, jo tėvai (globėjai, rūpintojai), ugdantys mokytojai, klasių vadovai ir kiti švietimo specialistai).

16.4. mokymosi pasiekimų gerinimo priemonių įgyvendinimo ir mokymosi pagalbos teikimo, vykdant pradinio ir pagrindinio ugdymo programą:

16.4.1. mokinių pasiekimai mokykloje stebimi ir analizuojami, laiku identifikuojami kylantys mokymosi sunkumai. Apie atsiradusius mokymosi sunkumus informuojami mokinio tėvai (globėjai, rūpintojai), mokyklos Vaiko gerovės komisija ir kartu tariamasi dėl mokymosi pagalbos suteikimo;

16.4.2. pagalba teikiama kiekvienam mokiniui, kuriam ji yra reikalinga: mokiniams, ypatingai iš šeimų, kuriose nepalanki socialinė, ekonominė ir kultūrinė aplinka, mokiniams dėl ligos ar kitos priežasties praleidusiems dalį pamokų, kai kontrolinis darbas ar kitos užduotys įvertinamos nepatenkinamai, kai mokinys nedaro pažangos, kai per Nacionalinį mokinių pasiekimų patikrinimą mokinys nepasiekia patenkinamo lygmens, kai mokinys demonstruoja aukščiausio lygmens pasiekimus ir kitais mokyklos pastebėtais mokymosi pagalbos poreikio atvejais;

16.4.3. pagalba teikiama skiriant trumpalaikes konsultacijas, kurių trukmė priklauso nuo mokinio mokymosi sunkumų pobūdžio, pavieniams mokiniams ar jų grupėms;

16.4.4. mokiniams, kurie negali tinkamai įvykdyti užduočių, skirtų atlikti namuose, dėl nepalankių socialinių ekonominių kultūrinių sąlygų, nukreipiami į mokykloje esančią pailgintos dienos grupę;

16.4.5. mokykla derina mokymosi pagalbos būdus:

16.4.5.1. grįžtamąjį ryšį pamokos metu;

16.4.5.2. mokinių pagalbą kitiems mokiniams;

16.4.5.3. ugdymo turinio diferencijavimą ir individualizavimą:

16.4.5.3.1. mokytojai ilgalaikiuose planuose numato darbui su gabiais mokiniais naudojamą papildomą medžiagą. Ruošdamiesi pamokoms, ilgalaikių planų skiltyje „Pastabos“ numato diferencijuotas užduotis;

16.4.5.3.2. diferencijuotu ugdymu atsižvelgiama į mokinio turimą patirtį, motyvaciją, interesus, siekius, gebėjimus, mokymosi stilių, pasiekimų lygius, nes mokiniui pagal tai pritaikomi mokymosi uždaviniai ir užduotys, ugdymo turinys, metodai, mokymo(si) priemonės, mokymosi tempas, mokymosi aplinka ir skiriama nevienodai mokymosi laiko. Diferencijuoto ugdymo tikslas – sudaryti sąlygas kiekvienam mokiniui sėkmingiau siekti individualios pažangos;

16.4.5.3.3. diferencijavimas taikomas:

16.4.5.3.3.1. mokiniui individualiai;

16.4.5.3.3.2. mokinių grupei:

16.4.5.3.3.3. pasiekimų skirtumams mažinti, gabumams plėtoti, pritaikant įvairias mokymosi strategijas;

16.4.5.3.3.4. tam tikroms veikloms atlikti (projektiniai, tiriamieji mokinių darbai, darbo grupės), sudarant mišrias arba panašių polinkių, interesų mokinių grupes;

16.4.5.3.4. metodinėse grupėse, mokytojų taryboje analizuojama, kaip ugdymo procese įgyvendinamas diferencijavimas, individualizavimas, kokį poveikį jis daro mokinių pasiekimams ir pažangai, priimami sprendimai dėl tolesnio ugdymo diferencijavimo. Priimant sprendimus, atsižvelgiama į mokinio mokymosi motyvaciją ir ugdymo turinio pasirinkimą, individualią pažangą ir sąmoningai keliamus mokymosi tikslus;

16.4.5.3.5. mokyklos psichologas per rugsėjo mėnesį nustato mokinių mokymosi stilius, parengia klasių sąrašus su nustatytais mokinių mokymosi stiliais, pateikia rekomendacijas aplanke „Mokinių mokymosi stilių aprašai“. Mokytojai, naudodamiesi pateiktais duomenimis, organizuoja veiklų diferencijavimą pamokoje.

16.5. švietimo pagalbos teikimo:

16.5.1. mokykla užtikrina sisteminę švietimo pagalbą, kuri apima: žemų pasiekimų prevenciją, intervenciją ir žemų pasiekimų kompensacines priemones;

16.5.2. teikiama švietimo pagalbos specialistų (specialiojo pedagogo, psichologo, logopedo, socialinio pedagogo) pagalba pamokos metu, po pamokų;

16.5.3. pamokų ir pertraukų metu teikiama mokytojo padėjėjo pagalba mokiniams, turintiems elgesio ir emocijų sutrikimą.

16.6. neformaliojo vaikų švietimo pasiūlos ir organizavimo:

16.6.1. neformaliojo vaikų švietimo veikla skiriama mokinių asmeninėms, socialinėms, edukacinėms ir kitoms kompetencijoms ugdyti per pasirinktą  meninę, socialinę, sportinę, techninės kūrybos veiklą;

16.6.2. mokykla sudaro galimybes kiekvienam mokiniui pasirinkti jo poreikius atliepiančias įvairių krypčių neformaliojo vaikų švietimo programas. Mokyklos tarybos 2019 m. birželio 19 d. posėdžio protokolo Nr. V3- 03 nutarimu, atsižvelgus į mokinių pasirinkimus, neformaliojo švietimo programoms įgyvendinti 1–4 klasėms skiriama 8 ugdymo valandos per savaitę: „Darbščiųjų rankų būrelis“ (1 val.), „Lengvoji atletika“ (2 val.), „Ritminis šokis“ (2 val.), „Pop choras“ (2 val.), „Judrieji žaidimai-kvadratas“ (1 val.). Neformaliojo švietimo programoms įgyvendinti 5–10 klasėms skiriama 10 ugdymo valandų per savaitę: „Tinklinis“ (2 val.), „Futbolas“ (2 val.), „Dainos studija“ (1 val.), „Lengvoji atletika“ (1 val.), „Instrumentinis ansamblis“ (2 val.), „Jaunieji savanoriai“ (2 val.). 2 neformaliojo švietimo valandos lieka nepanaudotos;

16.6.3. mokykla kiekvienų mokslo metų pabaigoje įvertina ateinančių mokslo metų mokinių neformaliojo švietimo poreikius, juos tikslina mokslo metų pradžioje ir, atsižvelgusi į juos, siūlo neformaliojo švietimo programas;

16.6.4.  mokinių skaičius neformaliojo švietimo grupėje suderintas su Mokyklos taryba (2019 m. birželio 19 d. posėdžio protokolo Nr. V3- 03 nutarimu). Grupę sudaro ne mažiau kaip 8 mokiniai. Mokinių grupės sudėtis per mokslo metus gali keistis. Mokslo metų eigoje neformaliojo švietimo programų skaičius gali kisti, priklausomai nuo mokinių lankomumo. Neformaliojo vaikų švietimo programose dalyvaujantys mokiniai registruojami Mokinių registre.

16.7. pamokų, skirtų mokinio ugdymo poreikiams ir mokymosi pagalbai teikti, panaudojimo:

16.7.1. pradiniame ugdyme 3 klasės mokiniams skiriamas matematikos modulis „Skaičiuok ir mąstyk“, 4 klasės mokiniams moduliai: lietuvių kalbos „Skaitome ir rašome kartu“, informacinių technologijų pradmenų mokymui „IT dirbtuvės“;

16.7.2. pagrindiniame ugdyme 5 klasės mokiniams skiriamas pasirenkamasis dalykas „Sveika gyvensena“, 8 klasės ir 10 klasės mokiniams pasirenkamasis dalykas „Karjeros planavimas“, 10 klasės mokiniams matematikos modulis „Sveika matematika“, 9 klasės mokiniams lietuvių kalbos ir literatūros modulis „Teksto suvokimas ir analizė“.

16.8. dalykų mokymo intensyvinimo:

16.8.1. mokykloje žmogaus saugos mokymas 7 klasėje vyksta pirmą pusmetį, 8 klasėje – antrą pusmetį, 5 klasėje per savaitę – 1 val.;

16.8.2. 8-10 klasėse chemijos dalyko, 5-10 klasėse lietuvių kalbos ir literatūros mokymas yra intensyvinamas savaitės eigoje, skiriant kelias pamokas iš eilės;

16.8.3. informacinių technologijų mokymas 7 klasėje vyksta pirmą pusmetį, 8 klasėje – antrą pusmetį;

16.8.4. technologijų dalyko mokymas 8 klasėje vyksta pirmą pusmetį, o dailės dalyko mokymas – antrą pusmetį;

16.8.5. intensyvinant dalyko mokymą yra išlaikomas bendras pamokų, skirtų dalykui per dvejus metus skaičius ir neviršijamas maksimalus pamokų skaičius per savaitę, nepažeidžiami Higienos normų reikalavimai;

16.9. dėl individualaus ugdymo plano sudarymo:

16.9.1. mokomam namie mokiniui bus sudaromas individualus ugdymo planas, pagal kurį rengiamas ir su vienu iš tėvų (globėjų, rūpintojų) suderinamas pamokų tvarkaraštis, tvirtinamas mokyklos direktoriaus;

16.9.2. individualus ugdymo planas bus sudaromas asmeniui, atvykusiam mokytis iš užsienio.

17. Mokyklos ugdymo planą mokyklos direktorius tvirtina iki mokslo metų pradžios, suderinęs su mokyklos taryba ir su Šilutės rajono savivaldybės administracijos švietimo skyriumi.

**TREČIASIS SKIRSNIS**

**MOKYKLOS UGDYMO TURINIO ĮGYVENDINIMO PLANAVIMAS**

18. Mokykla, įgyvendindama pradinio ir pagrindinio ugdymo programas, sudaro sąlygas mokiniui mokytis mokinių ir mokytojų, kitų mokyklos darbuotojų pagarba vienas kitam grįstoje psichologiškai, dvasiškai ir fiziškai sveikoje ir saugioje aplinkoje, užtikrina, kad tinkamai ir laiku būtų reaguojama į patyčių ir smurto apraiškas. Mokykloje saugia ir palankia ugdymosi aplinka rūpinasi ir mokinio gerovės užtikrinimo klausimus sprendžia mokyklos Vaiko gerovės komisija.

19. 2019-2020 mokslo metais mokykla įgyvendins Olweus patyčių ir smurto prevencijos programą OPKUS. 2 -10 klasių mokiniams programa įgyvendinama klasių valandėlių (per mėnesį 2 klasės valandėlės – kas antrą savaitę), renginių, akcijų metu. 1 klasėje įgyvendinama tarptautinė vaikų socialinių gebėjimų programa „Zipio draugai“.

20. Mokiniai kasdien turi fiziškai aktyvią 30 minučių pertrauką tarp pamokų.

21. Įgyvendinant mokyklos ugdymo turinį vadovaujamasi Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos ir saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017. „Mokykla, vykdanti bendrojo ugdymo programas. Bendrieji sveikatos saugos reikalavimai“ (toliau – Higienos norma).

22. Pagal pradinio ir pagrindinio ugdymo programą pažintinė, kultūrinė, meninė, kūrybinė veikla (toliau – pažintinė kultūrinė veikla) yra privaloma, sudėtinė ugdymo proceso veiklos dalis, kuri integruojama į ugdymo turinį (10 dienų):

22.1. Pažintinės kultūrinės veiklos ugdymo procesas organizuojamas ne tik mokykloje, bet ir už jos ribų (pvz., muziejuose, parkuose, artimiausioje gamtinėje aplinkoje ir pan.). Mokyklos veiklos kokybės įsivertinimo grupės siūlymu rekomenduojama mokytojams ne mažiau kaip 2-3 kartus per mokslo metus sudaryti sąlygas mokiniams mokytis kitose erdvėse. Mokytojų tarybos 2019 m. birželio 20 d. protokolo Nr. V2-05 nutarimu mokytojai ilgalaikių planų skiltyje „Pastabos“ suplanuoja 2-3 pamokas mokyklos edukacinėse erdvėse ir už mokyklos ribų esančiose aplinkose;

22.2. vadovaudamiesi Šilutės rajono savivaldybės administracijos švietimo skyriaus vedėjo įsakymu „Dėl praktinių studijų dienų mokyklose 2019-2020 mokslo metais“, patvirtintu 2019 m. birželio 12 d. Nr. ŠV1-98, Mokytojų taryboje 2019 m. birželio 20 d. posėdžio protokolo Nr. V2-05 nutarta:

22.2.1. pradiniame ugdyme organizuoti 5 praktinių studijų dienas birželio mėnesį;

22.2.2. pagrindiniame ugdyme organizuoti 4 praktinių studijų dienas:

22.2.2.1. mokytojai po rudens atostogų mokiniams pristato programas;

22.2.2.2. mokiniai iki sausio mėnesio renkasi programą, rašo motyvacinį laišką;

22.2.2.3. praktinių studijų dienas pradėti organizuoti nuo sausio mėnesio iki birželio (3 dienos);

22.2.2.4. praktinių studijų dienų darbų pristatymas, apibendrinimas – birželio mėnesį.

23. Pagal pagrindinio ugdymo programą socialinė-pilietinė veikla mokiniui yra privaloma. Mokytojų tarybos 2019 m. birželio 20 d. posėdžio protokolo Nr. V2-05 nutarimu 5-10 klasių mokinių socialinei-pilietinei veiklai skiriama 10 valandų. Klasių vadovai, mokytojai socialinę-pilietinę veiklą fiksuoja elektroniniame dienyne, mokiniai savo veiklos įrodymus kaupia patys socialinės-pilietinės veiklos vykdymo lapuose. Socialinės-pilietinės veiklos organizavimas numatytas Socialinės-pilietinės veiklos organizavimo tvarkos apraše, patvirtintame Šilutės r. Vilkyčių pagrindinės mokyklos 2017 m. rugsėjo 1 d. direktoriaus įsakymu Nr. V1-113. Socialinė-pilietinė veikla įgyvendinama plėtojant mokyklos bendruomenės tradicijas, vykdomus projektus, kultūrines bei socializacijos programas ir pan. Sudaroma galimybė mokiniui atlikti ją savarankiškai ar bendradarbiaujant su asociacijomis bei savivaldos institucijomis ir kt.

24. Mokslo metų gale klasės vadovas socialinę-pilietinę veiklą, kaip atskirą dalyką, TAMO dienyne fiksuoja įskaita („įskaityta“ arba neįskaityta“).

**KETVIRTASIS SKIRSNIS**

**MOKYMOSI KRŪVIO REGULIAVIMAS**

25. Mokykloje atliekama nuosekli mokinių mokymosi krūvio stebėsena. Penktadienį organizuojama mažiau pamokų nei kitomis savaitės dienomis.

26. Mokiniams per dieną neorganizuojama daugiau kaip 7 pamokos.

27. Užtikrinama, kad mokiniams per dieną nebūtų skiriamas daugiau kaip vienas kontrolinis darbas. Kontrolinių darbų grafikas rengiamas kas du mėnesius, jis gali būti koreguojamas. Kontrolinių darbų datas mokytojas praneša mokiniams iš anksto, ne vėliau kaip prieš savaitę, atsiskaitomojo darbo datą žymi el. dienyne. Kontroliniai darbai nerašomi po ligos, atostogų, po šventinių dienų.

28. Mokytojų tarybos 2019 m. birželio 20 d. posėdžio protokolo Nr. V2-05 nutarimu priimti susitarimai dėl namų darbų skyrimo mokiniams: namų darbų neskirti švenčių ir atostogų dienomis, dažniau namų darbų užduotis skirti atlikti grupėms, poroms, skirti projektinių darbų. Mokiniams, kurie negali atlikti namų darbų dėl nepalankių socialinių ekonominių kultūrinių sąlygų namuose, sudaroma galimybė juos atlikti mokykloje po pamokų, pailgintos dienos grupėje, dalyko konsultacijų metu.

29. 1 klasės, 2 klasės, 6 ir 7 klasės mokiniams skiriamas minimalus privalomų pamokų skaičius per savaitę. Didesnis už minimalų pamokų skaičių mokiniui per savaitę dalykams, pasirenkamiesiems dalykams, moduliams mokytis 3, 4, 5, 8, 9, 10 klasių mokiniams skiriamas, suderinus su mokinių tėvais (globėjais, rūpintojais) (Mokyklos tarybos 2019 m. birželio 19 d. posėdžio protokolo Nr. V3-03 nutarimu) 3 klasėje skiriama 24 pamokos, 4 klasėje 26 pamokos, 5 klasėje skiriama 27 savaitinės pamokos, 8 klasėje 31 savaitinė pamoka, 9 klasėje 32 savaitinės pamokos, 10 klasėje 33 savaitinės pamokos.

30. Mokymosi pagalbai teikti mokiniams organizuojamos dalykų konsultacijos po pamokų. Trumpos konsultacijos, teikiant pagalbą, neįskaitomos į mokinio mokymosi krūvį. Mokinių tėvai (globėjai, rūpintojai) elektroniniu dienynu informuojami apie mokinio daromą pažangą, jam suteiktą mokymosi pagalbą, apie namų darbų mokykloje atlikimo galimybes vadovaujantis mokyklos Mokinių tėvų (kitų teisėtų jų atstovų) informavimo ir švietimo tvarka, patvirtinta Šilutės r. Vilkyčių pagrindinės mokyklos direktoriaus 2016 m. balandžio 21 d. įsakymu Nr. V1-42.

31. Organizuojamas mokytojų bendradarbiavimas mokytojų metodinėse grupėse, tarp vienoje klasėje dėstančių mokytojų skatinamas ugdymo turinio integravimas, sprendžiami mokinių mokymosi krūvio optimizavimo klausimai.

32. Mokiniai, kurie mokosi pagal neformaliojo vaikų švietimo ir formalųjį švietimą papildančio ugdymo programas (pvz., dailės, muzikos, sporto), neatleidžiami nuo atitinkamo privalomojo dalyko savaitinių pamokų lankymo, nes mokykla nepajėgi užtikrinti šių mokinių saugumo pamokų metu (Mokytojų tarybos 2019 m. birželio 20 d. posėdžio protokolo Nr. V2-05 nutarimu).

33. Mokykla mokiniams, atleistiems nuo kūno kultūros pamokų dėl sveikatos ir laikinai dėl ligos, kitos sporto šakos ar veiklos nesiūlo. Mokiniui, jei tai pirma pamoka, ateiti į antrą pamoką, jei paskutinė – eiti namo, kitų pamokų laiku – būti kartu su klase pamokoje. Už mokinio saugumą pamokos metu atsako mokytojas (Mokytojų tarybos 2019 m. birželio 20 d. posėdžio protokolo Nr. V2-05 nutarimu).

**PENKTASIS SKIRSNIS**

**MOKYMOSI PAGALBOS TEIKIMAS MOKINIUI, BESIMOKANČIAM PAGAL PRADINIO IR PAGRINDINIO UGDYMO PROGRAMĄ**

34. Mokymosi pagalba integruojama į mokymo(si) procesą. Pagalbą mokiniui pirmiausia suteikia jį mokantis mokytojas, pritaikydamas tinkamas mokymo(si) užduotis, metodus ir kt. Mokytojas mokymosi pagalbą mokiniui teikia:

34.1. dėl ligos ar kitų priežasčių praleidusiam dalį pamokų;

34.2. gavusiam nepatenkinamą atsiskaitomąjį ar kitų užduočių įvertinimą;

34.3. gavusiam kelis iš eilės nepatenkinamus kurio nors dalyko įvertinimus;

34.4. jei pasiekimų lygis (vieno ar kelių dalykų) žemesnis, nei numatyta Pagrindinio ugdymo bendrosiose programose, ir mokinys nedaro pažangos;

34.5. jei nacionalinio pasiekimų patikrinimo metu nepasiekiamas patenkinamas lygmuo;

34.6. jei mokinio pasiekimai yra aukščiausio lygmens ir jei mokinys siekia domėtis pasirinkta mokymosi sritimi.

35. Mokytojai, klasės vadovai apie atsiradusius mokinio mokymosi sunkumus informuoja mokyklos švietimo pagalbos specialistus, mokyklos Vaiko gerovės komisiją, mokinio tėvus (globėjus, rūpintojus) ir kartu tariasi dėl mokymosi pagalbos suteikimo. Sprendžia mokinių vėlavimo į pamokas ir jų nelankymo priežastis.

36. Mokytojai po pamokų organizuoja savo dalyko konsultacijas įvairių gabumų mokiniams. Mokymosi pagalbos teikimo dažnumas ir intensyvumas priklauso nuo jos poreikio mokiniui. Sudaromos sąlygos atlikti namų darbų užduotis mokykloje, pailgintoje grupėje, konsultacijų metu.

37. Mokymosi pagalbą mokiniams teikia mokyklos švietimo pagalbos specialistai: logopedas, specialusis pedagogas, socialinis pedagogas, psichologas.

38. Į vaiko ugdymo procesą įtraukiami mokinio tėvai (globėjai, rūpintojai), ne tik sprendžiant vaiko ugdymosi problemas, bet ir teikiant įvairią mokymosi pagalbą:

38.1. mokinių tėvai (globėjai, rūpintojai) nuolat informuojami apie mokykloje organizuojamą ugdymo procesą, mokymosi pasiekimus, mokymo(si) pagalbos teikimą (mokyklos internetinė svetainė, elektroninis dienynas, individualūs pokalbiai, klasių susirinkimai, atvirų durų dienos, pasiekimų aprašai), tai aptarta mokyklos Mokinių tėvų (kitų teisėtų jų atstovų) informavimo ir švietimo tvarkoje, patvirtintoje Šilutės r. Vilkyčių pagrindinės mokyklos direktoriaus 2016 m. balandžio 21 d. įsakymu Nr. V1-42;

38.2. mokyklos mokytojai, klasių vadovai, švietimo pagalbos specialistai yra įpareigoti užtikrinti, kad vyktų abipusis ir savalaikis grįžtamosios informacijos apie mokinių mokymąsi perdavimas tarp mokyklos ir mokinių tėvų (globėjų, rūpintojų), vyktų konsultacijos mokinių tėvams.

39. Mokyklos veiklos plane yra numatytos priemonės, skirtos mokinių pasiekimams gerinti, atsižvelgiama į esamus mokinių pasiekimus, nacionalinių mokinių pasiekimų tyrimų duomenis.

40. Mokykloje už mokymosi pasiekimų stebėsenos koordinavimą, gerinimą, mokymosi pagalbos teikimo organizavimą atsakingas direktoriaus pavaduotojas ugdymui (direktoriaus 2019 m. birželio 4 d. įsakymas Nr. V1-52).

**ŠEŠTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS**

41. Mokyklos tarybos 2019 m. birželio 19 d. posėdžio protokolo Nr. V3-03 nutarimu mokinių skaičius laikinojoje grupėje – 8 mokiniai.

42. 2019-2020 m. m. 1-4 klasės į grupes nedalijamos.

43. Sudaromos laikinosios grupės:

43.1. doriniam ugdymui (tikybai) mokyti sudaromos grupės iš: 5, 6 ir 7 klasės mokinių, 9 ir 10 klasės mokinių (pagal tėvų (globėjų, rūpintojų) ir mokinių pasirinkimus);

43.2. doriniam ugdymui (etikai) mokyti sudaromos grupės iš: 5, 6 ir 7 klasės mokinių, 9 ir 10 klasės mokinių (pagal tėvų (globėjų, rūpintojų) ir mokinių pasirinkimus);

43.3. užsienio kalbai (rusų ir vokiečių) mokyti sudaromos 2 grupės: rusų kalbai mokyti iš 9 ir 10 klasės mokinių bei vokiečių kalbai mokyti iš 9 ir 10 klasės mokinių;

43.4. technologijų programų „Mityba“ ir „Konstrukcinės medžiagos“ mokymui sudaromos mišrios grupės iš 9 klasės ir 10 klasės mokinių (pagal mokinių pasirinkimus).

**SEPTINTASIS SKIRSNIS**

**MOKYMO NAMIE ORGANIZAVIMAS**

44. Mokinių mokymas namie organizuojamas, vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“, ir Mokymosi formų ir mokymo organizavimo tvarkos aprašu:

44.1. mokiniai namie mokomi savarankišku ar nuotoliniu mokymo proceso organizavimo būdu. Nuotoliniu mokymo proceso organizavimo būdu mokiniai mokomi tik pritarus gydytojų konsultacinei komisijai;

44.2. mokiniui, mokomam namie, mokykla, suderinusi su mokinio tėvais (globėjais, rūpintojais) ir atsižvelgdama į gydytojų konsultacinės komisijos rekomendacijas, parengia individualų ugdymo planą (pritaiko Bendrąją programą, numato ugdomųjų veiklų tvarkaraštį);

44.3. savarankišku mokymo proceso organizavimo būdu namie (pavienio mokymosi forma) mokomam mokiniui 1-3 klasėse skiriamos 9 savaitinės pamokos Bendrosios programos ugdymo dalykams įgyvendinti, 4 klasėje – 11 savaitinių pamokų, 5-6 klasėse per savaitę 12 pamokų, 7-8 klasėse – 13 pamokų, 9-10 klasėse – 15 pamokų;

44.4. dalį pamokų gydytojų konsultacinės komisijos leidimu mokinys gali lankyti mokykloje arba mokytis nuotoliniu mokymo proceso organizavimo būdu. Šios ugdymo pamokos įrašomos į mokinio individualų ugdymo planą;

44.5. mokiniams, kurie mokosi namie nuotoliniu mokymo proceso organizavimo būdu pavienio mokymosi forma, skiriama iki 15 procentų, grupinio mokymosi forma – iki 40 procentų pradinio ugdymo Bendrojo ugdymo plano 27 punkte nustatytų pamokų per metus, pagrindinio ugdymo planų 77 punkte nustatyto pamokų skaičiaus mokiniui per metus;

44.6. suderinus su mokinio tėvais (globėjais, rūpintojais), mokyklos direktoriaus įsakymu mokinys nesimoko menų, dailės, muzikos, technologijų, kūno kultūros. Dienyne ir mokinio individualiame ugdymo plane prie dalykų, kurių mokinys nesimoko, įrašoma „atleista“. Dalis pamokų, gydytojo leidimu lankomų mokykloje, įrašoma į mokinio individualų ugdymo planą.

**III SKYRIUS**

**PRADINIO UGDYMO BENDROSIOS PROGRAMOS ĮGYVENDINIMAS**

45. Bendroji programa įgyvendinama vadovaujantis joje nustatytomis ugdymo turinio kūrimo ir įgyvendinimo didaktinėmis nuostatomis ir principais, mokinių pasiekimų ir pažangos vertinimo, aplinkos kūrimo nuostatomis.

46. Formuojant mokyklos ugdymo turinį, atsižvelgiama į pasiekimų vertinimo taikant nacionalinius mokinių pasiekimų patikrinimų testus mokykloje rezultatus ir rekomendacijas dėl mokinių pasiekimų gerinimo.

47. Atsižvelgiant į iškeltus ugdymo tikslus, atskirų klasių mokinių mokymosi pasiekimus, mokinių ugdymosi poreikius ir galimybes, ugdymo valandos Bendrajai programai įgyvendinti paskirstomos taip:

|  |  |  |  |  |  |
| --- | --- | --- | --- | --- | --- |
| **Klasė**  **Dalykas** (valandų skaičius) | **1 klasė** | **2 klasė** | **3 klasė** | **4 klasė** | **Iš viso valandų** |
| Dorinis ugdymas (tikyba) | **1** | **1** | **1** | **1** | **4** |
| Dorinis ugdymas (etika) | **0** | **0** | **0** | **0** | **0** |
| Lietuvių kalba | **8** | **7** | **7** | **7** | **29** |
| Užsienio kalba (anglų k.) | 0 | **2** | **2** | **2** | **6** |
| Matematika | **4** | **5** | **4** | **5** | **18** |
| Pasaulio pažinimas | **2** | **2** | **2** | **2** | **8** |
| Dailė ir technologijos | **2** | **2** | **2** | **2** | **8** |
| Muzika | **2** | **2** | **2** | **2** | **8** |
| Fizinis ugdymas | **2** | **2** | **2** | **2** | **8** |
| Šokis | **1** | **1** | **1** | **1** | **4** |
| **Iš viso privalomų pamokų skaičius metams** | **22** | **24** | **23** | **24** | **93** |
| **Pamokos, skiriamos mokinių ugdymosi poreikiams tenkinti** |  | |  | |  |
| „Skaičiuok ir mąstyk“ (matematikos modulis) |  |  | **1\*** |  | **1\*** |
| „Skaitome ir rašome kartu“ (lietuvių kalbos modulis) |  |  |  | **1\*** | **1\*** |
| „IT dirbtuvės“ (informacinių technologijų modulis) |  |  |  | **1\*** | **1\*** |
| Neformaliojo švietimo programos |  |  |  |  |  |
| Darbščiųjų rankų būrelis | 1 |  |  |  | **1** |
| Lengvoji atletika |  | 1 |  | 1 | **2** |
| Ritminis šokis | 1 |  | 1 |  | **2** |
| Judrieji žaidimai-kvadratas |  |  | 1 |  | **1** |
| Pop choras |  | 1 |  | 1 | **2** |
| **Panaudotos valandos klasei** | **22** | **24** | **24** | **26** | **93+3\*** |
| **Neformalusis švietimas** | **2** | **2** | **2** | **2** | **8** |
| **Iš viso** | **24** | **26** | **26** | **28** | **101+3\*** |

Pastaba: \*valandos, skiriamos mokinių ugdymosi poreikiams tenkinti;

48. Ugdymo valandų skaičių klasei per savaitę sudaro: privalomų ugdymo valandų skaičius visiems klasės mokiniams, valandos, skiriamos mokinių ugdymo(si) poreikiams tenkinti, valandos neformaliojo švietimo programoms įgyvendinti.

49. Mokykla einamaisiais mokslo metais, esant poreikiui, koreguoja ugdymo procesą ir turinį pagal pasikeitusius mokinių ugdymo poreikius, mokinių mokymosi rezultatus, išlaikydama mokslo metams skirtą ugdymo valandų skaičių.

50. Ugdymo sričių / ugdymo dalykų programų įgyvendinimas:

50.1. Dorinis ugdymas:

50.1.1. dorinis ugdymas tėvų (globėjų, rūpintojų) prašymu parenkamas vieniems mokslo metams, nurodant vieną dorinio ugdymo dalyką – tikybą (tradicinės religinės bendruomenės ar bendrijos) arba etiką, ir mokslo metų eigoje nekeičiamas;

50.1.2. doriniam ugdymui (tikybai) mokyti sudaromos 4 grupės: 1 klasėje, 2 klasėje, 3 klasėje, 4 klasėje;

50.1.3. doriniam ugdymui (etikai) mokyti nebus sudaroma laikinoji grupė, nes iš 1-4 klasių mokinių tik 4 mokinių tėvai (globėjai, rūpintojai) savo vaikams, globėjams parinko etiką.

50.2. Kalbinis ugdymas:

50.2.1. siekiant gerinti mokinių lietuvių kalbos pasiekimus, skaitymo, rašymo, kalbėjimo ir klausymo gebėjimai ugdomi ir per kitų dalykų ar ugdymo sričių ugdomąsias veiklas: naudojamos mokomosios užduotys teksto suvokimo gebėjimams, mąstymui ugdyti, kreipiamas dėmesys į kalbinę raišką ir rašto darbus;

50.2.2. 4 klasėje skiriama viena papildoma ugdymo valanda per savaitę lietuvių kalbai ugdyti iš valandų, skiriamų mokinių ugdymo(si) poreikiams tenkinti;

50.2.3. pirmosios užsienio kalbos mokymas:

50.2.3.1. pirmoji užsienio kalba (anglų) mokoma antraisiais–ketvirtaisiais pradinio ugdymo programos metais;

50.2.3.2. užsienio kalbai (anglų) mokyti 2, 3, 4 klasėje skiriama po 2 ugdymo valandas per savaitę;

50.2.3.3. lietuvių ir užsienio (anglų) kalbų mokinių pasiekimų gerinimui mokytojai organizuoja konsultacijas, kurios nesudaro mokinio privalomų ugdymo valandų skaičiaus.

50.3. Socialinis ir gamtamokslinis ugdymas:

50.3.1. gamtamoksliniams gebėjimams ugdytis skiriama pusė (35 pamokos) pasaulio pažinimo dalykui skirto ugdymo laiko. Ugdomi mokinių praktiniai gamtamoksliniai gebėjimai, organizuojama mokinių praktinė veikla (8 pamokos) tyrinėjimams palankioje aplinkoje, natūralioje gamtinėje aplinkoje, laboratorijose. Mokytojų tarybos 2019 m. birželio 20 d. posėdžio protokolo Nr. V2-05 nutarimu mokytojai praktinės veiklos užsiėmimus planuoja ilgalaikių planų skiltyje „Pastabos“, fiksuoja el. dienyne;

50.3.2. socialiniams gebėjimams ugdytis 8 pasaulio pažinimo dalyko pamokos skiriamos ugdymo procesą organizuojant socialinės, kultūrinės aplinkos pažinimui palankioje aplinkoje. Mokytojų tarybos 2019 m. birželio 20 d. posėdžio protokolo Nr. V2-05 nutarimu mokytojai užsiėmimus planuoja ilgalaikių planų skiltyje „Pastabos“, fiksuoja el. dienyne.

50.4. Fizinis ugdymas:

50.4.1. fiziniam ugdymui 1-4 klasėse skiriama po 2 ugdymo valandas per savaitę;

50.4.2. sudaroma galimybė mokiniams po 3 valandas per savaitę mokykloje lankyti neformaliojo ugdymo programas, skirtas sportiniams užsiėmimams;

50.4.3. mokytojų tarybos 2019 m. birželio 20 d. posėdžio protokolo Nr. V2-05 nutarimu:

50.4.3.1. specialiosios medicininės fizinio pajėgumo grupės mokiniai dalyvauja ugdymo veiklose su pagrindine grupe, bet pratimai ir krūvis jiems skiriami pagal gydytojo rekomendacijas;

50.4.3.2. mokykla mokiniams, atleistiems nuo kūno kultūros pamokų dėl sveikatos ir laikinai dėl ligos, kitos sporto šakos ar veiklos nesiūlo. Mokiniui, jei tai pirma pamoka, ateiti į antrą pamoką, jei paskutinė – eiti namo, kitų pamokų laiku – būti kartu su klase pamokoje. Už mokinį atsako mokytojas.

50.5. Meninis ugdymas (dailė ir technologijos, muzika, šokis, teatras):

50.5.1. technologiniam ugdymui skiriama 23 pamokos;

50.5.2. įgyvendinama šokio programa, skiriant 35 pamokas per metus (1 pamoka per savaitę) iš fiziniam ugdymui dalykui skiriamo laiko (mokytojų tarybos 2019 m. birželio 20 d. posėdžio protokolo Nr. V2-05 nutarimu);

50.5.3. mokiniai, kurie mokosi pagal neformaliojo vaikų švietimo ir formalųjį švietimą papildančio ugdymo programas (pvz., dailės, muzikos, sporto), neatleidžiami nuo atitinkamo privalomojo dalyko savaitinių pamokų lankymo, nes mokykla nepajėgi užtikrinti šių mokinių saugumo pamokų metu (mokytojų tarybos 2019 m. birželio 20 d. posėdžio protokolo Nr. V2-05 nutarimu).

51. Integruojamųjų, prevencinių ir kitų ugdymo programų įgyvendinimas:

51.1. Į Bendrosios programos ugdymo dalykų programų turinį mokytojai integruoja:

51.1.1. bendrųjų kompetencijų ir gyvenimo įgūdžių ugdymo programa, integruojamųjų programų – Mokymosi mokytis, Komunikavimo, Darnaus vystymosi, Kultūrinio sąmoningumo, Gyvenimo įgūdžių ugdymo programų pagrindai (Pradinio ir pagrindinio ugdymo bendrųjų programų, patvirtintų Lietuvos Respublikos švietimo ir mokslo ministro 2008 m. rugpjūčio 26 d. įsakymo Nr. ISAK-2433 “Dėl Pradinio ir pagrindinio ugdymo bendrųjų programų patirtinimo“, 11 priedas „Bendrųjų kompetencijų ir gyvenimo įgūdžių ugdymas“). Šių programų mokytojai atskirai neplanuoja ir nevykdo, jos yra integruotos į Bendrosios programos turinį;

51.1.2. mokytojai (mokytojų tarybos 2019 m. birželio 20 d. posėdžio protokolo Nr. V2-05 nutarimu) dalyko ilgalaikio plano skiltyje „Integracija“ numato, kurias programas į kokias dalyko temas integruos ir ilgalaikių planų dalykuose pažymi, į kuriuos integruojamas Sveikatos ir lytiškumo ugdymo bei rengimo šeimai bendrosios programos, Žmogaus saugos bendrosios programos, etninės kultūros ugdymo programos, Alkoholio, tabako ir kitų psichiką veikiančių medžiagų vartojimo prevencijos programos, informacinių komunikacinių technologijų ugdymo turinys, Ugdymo karjerai programos, patvirtintos Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“;

51.1.3. programų turinį integruoja į klasės valandėles, tai numato klasės vadovo veiklos plane.

**IV SKYRIUS**

**PAGRINDINIO UGDYMO PROGRAMOS VYKDYMAS**

**PIRMASIS SKIRSNIS**

**PAGRINDINIO UGDYMO PROGRAMOS VYKDYMAS**

52. Mokykla, vykdydama pagrindinio ugdymo programą, vadovaujasi: Pagrindinio ugdymo bendrosiomis programomis, Mokymosi formų ir mokymo organizavimo tvarkos aprašu, Ugdymo programų aprašu ir kitais teisės aktais, reglamentuojančiais pagrindinio ugdymo programų vykdymą.

53. Mokytojų tarybos 2019 m. birželio 20 d. posėdžio protokolo Nr. V2-05 nutarimu penktos klasės mokiniams ir naujai atvykusiems mokiniams skiriamas 2 mėnesių adaptacinis laikotarpis. Siekiant mokiniams padėti sėkmingai adaptuotis, į šią veiklą įtraukiami klasės vadovai, mokyklos švietimo pagalbos specialistai (psichologė, socialinė pedagogė). Rugsėjo mėnesį 2 savaites 5 klasės mokinių pasiekimų pažymiais nevertinti, o neigiamų pažymių nerašyti visą mėnesį.

54. Mokykla, formuodama mokyklos pagrindinio ugdymo programos turinį, užtikrina minimalų Pagrindinio ugdymo bendrosioms programoms įgyvendinti skiriamų pamokų skaičių per savaitę, nustatytą bendrųjų ugdymo planų 77 punkte.

55. Dalį ugdymo turinio numatoma įgyvendinti per pažintinę ir kultūrinę bei socialinę-pilietinę veiklas.

**ANTRASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

56. Dorinis ugdymas. Dorinio ugdymo dalyką (tikybą ar etiką) mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats. Dorinis ugdymas renkamas vieneriems mokslo metams.

57. Lietuvių kalba ir literatūra:

57.1. mokiniams, kurie nepasiekia lietuvių kalbos ir literatūros Pagrindinio ugdymo bendrojoje programoje numatyto patenkinamo lygio, sudarytos sąlygos pašalinti mokymosi spragas konsultacijų metu;

57.2. mokytojų tarybos 2019 m. birželio 20 d. posėdžio protokolo Nr. V2-05 nutarimu 9 klasei skiriamas modulis „Teksto suvokimas ir analizė“ (1 savaitinė pamoka).

58. Užsienio kalbos:

58.1. užsienio kalbos (anglų), pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos;

58.2. antrosios užsienio kalbos mokytis privaloma nuo 6 klasės. Tėvai (globėjai, rūpintojai) mokiniui iki 14 metų parenka, o mokinys nuo 14 iki 16 metų tėvų (globėjų, rūpintojų) sutikimu pats renkasi antrąją užsienio kalbą. Mokykla sudaro galimybę rinktis antrąją užsienio kalbą iš dviejų užsienio kalbų (vokiečių ir rusų). Sudaroma viena užsienio kalbos grupė (rusų k.), kurią parinko dauguma tėvų (globėjų, rūpintojų) (7 iš 8);

58.3. baigiant pagrindinio ugdymo programą, organizuojamas užsienio kalbų pasiekimų patikrinimas centralizuotai parengtais kalbos mokėjimo lygio nustatymo testais (pateikiamais per duomenų perdavimo sistemą KELTAS);

58.4. keisti užsienio kalbą, nebaigus pagrindinio ugdymo programos, galima tik tokiu atveju, jei mokinys yra atvykęs iš kitos Lietuvos ar užsienio mokyklos. Gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus. Skirtumas likviduojamas lankant konsultacijas.

59. Gamtos mokslai:

59.1. eksperimentiniams ir praktiniams įgūdžiams ugdyti gamtos mokslų dalykų turinyje skiriama po 20 pamokų per mokslo metus;

59.2. gamtamoksliniai tyrimai atliekami stebint, analizuojant, eksperimentuojant, modeliuojant, vykdant praktines veiklas. Skatinamas mokinių bendradarbiavimas, komandinis darbas.

60. Technologijos:

60.1. mokiniai, kurie mokosi pagal pagrindinio ugdymo programos pirmąją dalį (5–8 klasėse), kiekvienoje klasėje mokomi, proporcingai paskirstant laiką tarp: mitybos, tekstilės, konstrukcinių medžiagų ir elektronikos technologijų programų;

60.2. mokiniams, pradedantiems mokytis pagal pagrindinio ugdymo programos antrąją dalį, technologijų dalykas prasideda nuo privalomo 17 valandų integruoto technologijų kurso. Ši veikla mokykloje aptarta ir suplanuota technologijas mokančių mokytojų ilgalaikiuose planuose, suderinta su ugdymo karjerai mokytojos parengta programa (ekskursijos į verslo įmones, su kuriomis mokykla yra sudariusi bendradarbiavimo sutartis, į darbo biržą, vyksta susitikimai su įvairių profesijų atstovais ir kt.);

60.3. baigę integruoto technologijų kurso programą, mokiniai pagal savo interesus ir polinkius renkasi vieną iš privalomų technologijų programų (siūloma mitybos ar konstrukcinių medžiagų programos). Mokiniai pasirinktas technologijų programas gali keisti tik kitais mokslo metais.

61. Informacinės technologijos:

61.1. 7–8 klasėse skiriamos 37 dalyko pamokos. 7 klasėje ir 8 klasėje skiriama po 0,5 val. per savaitę. Pamokos organizuojamos pusmečiais: pirmą pusmetį 1 valanda per savaitę 7 klasės mokiniams, antrą pusmetį 1 valanda per savaitę 8 klasės mokiniams;

61.2. 9–10 klasių informacinių technologijų kursą sudaro privalomoji dalis ir vienas iš pasirenkamųjų modulių. Mokykla siūlo rinktis vieną modulį iš dviejų: kompiuterinės leidybos pradmenų arba tinklalapių kūrimo pradmenų. Modulį renkasi mokinys. Modulis pasirenkamas 9 klasėje, kuris 10 klasėje nėra keičiamas. Pagal mokinių pasirinkimą 9 klasėje ir 10 klasėje mokiniai mokosi tinklalapių kūrimo pradmenų modulio.

62. Socialiniai mokslai:

62.1. 9-10 klasių mokinių projektinio darbo (tyrimo, kūrybinių darbų, socialinės veiklos) gebėjimams ugdyti skiriama po 20 dalykui skirtų pamokų laiko per mokslo metus;

62.2. Laisvės kovų istorijai mokyti skiriama 18 pamokų, integruojant temas į istorijos, lietuvių kalbos ir pilietiškumo pagrindų pamokas. Pamokų temos planuojamos šių dalykų ilgalaikiuose planuose;

62.3. mokytojų tarybos 2019 m. birželio 20 d. posėdžio protokolo Nr. V2-05 nutarimu Nacionalinio saugumo ir krašto gynybos modulis pagal Nacionalinio saugumo ir krašto gynybos programą, patvirtintą Lietuvos Respublikos švietimo ir mokslo ministro 2017 m. lapkričio 28 d. įsakymu Nr. V-943 „Dėl Nacionalinio saugumo ir krašto gynybos programos patvirtinimo“, integruojama į istorijos, pilietiškumo pagrindų pamokas. Integruojamos temos numatomos ilgalaikiuose planuose.

63. Fizinis ugdymas:

63.1. 5 ir 6 klasėje skiriamos privalomos 3 fizinio ugdymo pamokos per savaitę;

63.2. sudaromos sąlygos visiems mokiniams, pageidaujantiems sportuoti, lankyti jų pomėgius atitinkančius sporto būrelius mokykloje ar neformaliojo vaikų švietimo įstaigoje. Jei mokiniai lanko sporto užsiėmimus mokykloje, apskaitą vykdo sporto būrelio mokytojai, jei neformaliojo švietimo įstaigoje – klasės vadovas;

63.3. specialiosios medicininės fizinio pajėgumo grupės mokiniai dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą;

63.4. parengiamosios medicininės fizinio pajėgumo grupės mokiniams krūvis ir pratimai skiriami, atsižvelgiant į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiesiems atlikti įprastų užduočių mokytojas skiria alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas;

63.5. mokykla mokiniams, atleistiems nuo kūno kultūros pamokų dėl sveikatos ir laikinai dėl ligos kitos sporto šakos ar veiklos nesiūlo. Mokinys, jei tai pirma pamoka, ateina į antrą pamoką, jei paskutinė – eina namo, jei pamoka kitu laiku, mokinys būna kartu su klase pamokoje. Už mokinio saugumą atsako fizinio ugdymo mokytojas.

64. Pagrindinio ugdymo programai grupinio mokymosi forma kasdieniu mokymo proceso organizavimo būdu įgyvendinti skiriamas pamokų skaičius 2019–2020 mokslo metais:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Klasė**  **Dalykas** (valandų skaičius) | **5 klasė** | | **6 klasė** | **7 klasė** | | **8 klasė** | **9 klasė** | **10 klasė** | **Iš viso valandų** |
| Dorinis ugdymas (tikyba) | **1** | |  |  | | - | **1** |  | **2** |
| Dorinis ugdymas (etika) |  | | **1** |  | | **1** |  | **1** | **3** |
| Lietuvių kalba ir literatūra | **5** | | **5** | **5** | | **5** | **4** | **5** | **29** |
| Užsienio kalba **(1-oji)**  **(anglų k.)** | **3** | | **3** | **3** | | **3** | **3** | **3** | **18** |
| Užsienio kalba **(2-oji)** |  | |  |  | |  |  |  |  |
| **Rusų k.** | **-** | | **2** | **2** | | **2** | **2** |  | **8** |
| **Vokiečių k.** | **-** | | **-** | **-** | | **-** |  | **2** | **2** |
| Matematika | **4** | | **4** | **4** | | **4** | **4** | **3** | **23** |
| Informacinės technologijos | **1** | | **1** | **0,5** | | **0,5** | **1** | **1** | **5** |
| Gamta ir žmogus | **2** | | **2** | **-** | | **-** | **-** | **-** | **4** |
| Biologija | **-** | | **-** | **2** | | **1** | **2** | **1** | **6** |
| Chemija | **-** | | **-** | **-** | | **2** | **2** | **2** | **6** |
| Fizika | **-** | | **-** | **1** | | **2** | **2** | **2** | **7** |
| Istorija | **2** | | **2** | **2** | | **2** | **2** | **2** | **12** |
| Pilietiškumo pagrindai | **-** | | **-** | **-** | | **-** | **1** | **1** | **2** |
| Geografija | **-** | | **2** | **2** | | **2** | **2** | **1** | **9** |
| Ekonomika ir verslumas | **-** | | **-** | **-** | | **-** | **-** | **1** | **1** |
| Dailė | **1** | | **1** | **1** | | **1** | **1** | **1** | **6** |
| Muzika | **1** | | **1** | **1** | | **1** | **1** | **1** | **6** |
| Technologijos | **2** | | **2** | **2** | | **1** | **-** | **-** | **7** |
| Technologijos „Mityba“ | - | | - | - | | - |  | **1,5** | **1,5** |
| Technologijos „Konstrukcinės medžiagos“ | - | | - | - | | - |  | **1,5** | **1,5** |
| Fizinis ugdymas | **3** | | **3** | **2** | | **2** | **2** | **2** | **14** |
| Žmogaus sauga | **1** | |  | **0,5** | | **0,5** |  | **0,5** | **2,5** |
| **Pasirenkamieji dalykai/dalykų moduliai** |  | |  |  | |  |  |  |  |
| Sveika gyvensena (pasirenkamasis) | **1\*** | |  |  | |  |  |  | **1\*** |
| Karjeros planavimas (pasirenkamasis) |  | |  |  | | **1\*** |  | **1\*** | **2\*** |
| „Sveika matematika“ (matematikos modulis) |  | |  |  | |  |  | **1\*** | **1\*** |
| „Teksto suvokimas ir analizė“ (lietuvių kalbos ir literatūros modulis) |  | |  |  | |  | **1\*** |  | **1\*** |
| **Pamokų skaičius mokiniui per savaitę** | **27** | | **29** | **29** | | **31** | **32** | **33** |  |
| **Neformalusis vaikų švietimas** |  | |  |  | |  |  |  |  |
| Lengvoji atletika |  | |  |  | |  |  | 1 | **1** |
| Tinklinis berniukai ir mergaitės |  | |  | 1 | |  | 1 |  | **2** |
| Futbolas berniukai ir mergaitės |  | |  | 1 | | 1 |  |  | **2** |
| Dainos studija |  | | 1 |  | |  |  |  | **1** |
| Instrumentinis ansamblis | 1 | | 1 |  | |  |  |  | **2** |
| Jaunieji savanoriai |  | |  |  | | 1 | 1 |  | **2** |
| **Panaudotos valandos klasei** | **27** | | **29** | **28** | | **31** | **31** | **34,5** | **175,5+5\*** |
| **Neformalusis švietimas** | **1** | | **2** | **2** | | **2** | **2** | **1** | **10** |
| **Iš viso** | **28** | | **31** | **30** | | **33** | **33** | **35,5** | **185,5+5\*** |
| Socialinė-pilietinė veikla | 10\*\* | 10\*\* | | | 10\*\* | 10\*\* | 10\*\* | 10\*\* |  |
| Pažintinė ir kultūrinė veikla | Integruojama į ugdymo turinį | | | | | | | | |

Pastaba: **\***Valandos, skiriamos mokinio ugdymo poreikiams tenkinti; **\*\***valandų (pamokų) skaičius per metus.

65. Mokinys privalo mokytis visų mokyklos ugdymo plane 64 punkte nurodytų dalykų klasei. Maksimalus pamokų skaičius mokiniui per savaitę nėra didesnis nei nurodytas Higienos normoje.

**V SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS**

66. Mokykla, organizuodama ugdymą mokinių, turinčių specialiųjų ugdymosi poreikių, atsižvelgia į mokinių reikmes, švietimo pagalbos tarnybos, mokyklos vaiko gerovės komisijos rekomendacijas, vadovaujasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“, mokyklos Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Šilutės r. Vilkyčių pagrindinės mokyklos direktoriaus 2012 m. gruodžio 6 d. įsakymu Nr. V1-244, Bendrojo ugdymo plano nuostatomis.

67. Siekiant tenkinti mokinių ugdymosi reikmes, mokytojai Bendrąją programą pritaiko arba rengia pradinio ar pagrindinio ugdymo individualizuotą programą pagal švietimo pagalbos tarnybos išvadas ir rekomendacijas, mokyklos vaiko gerovės komisijos, mokykloje dirbančių švietimo pagalbos specialistų (logopedo, socialinio pedagogo, psichologo, specialiojo pedagogo) rekomendacijas. Programa rašoma pusmečiui. Kas pusmetį mokytojai mokymosi pažangos ir pasiekimų vertinimo lapuose aprašo mokinių mokymosi pažangą, pasiekimus, mokymosi sunkumus.

68. Organizuodama mokinių, turinčių specialiųjų ugdymosi poreikių, ugdymą, mokykla atsižvelgia į:

69.1. mokinių specialiuosius ugdymosi poreikius, jų lygį (nedideli, vidutiniai, dideli ir labai dideli);

69.2. mokyklos ir tėvų (globėjų) įsipareigojimus, įteisintus mokymo sutartyje;

69.3. mokyklos galimybes (švietimo pagalbos specialistai, ugdymosi erdvės, mokymo ir švietimo pagalbos lėšos).

70. Mokiniams, turintiems specialiųjų ugdymosi poreikių, kurie mokomi pagal pritaikytą Bendrąją programą, pradinio ar pagrindinio ugdymo individualizuotą programą, individualūs ugdymo planai nesudaromi. Mokiniai ugdomi integruotai bendrojo ugdymo klasėje laikantis mokyklos ugdymo plano 47 ir 64 punktuose dalykų programoms įgyvendinti nurodytu savaitinių ugdymo valandų skaičiumi.

71. Mokinio, turinčio specialiųjų ugdymosi poreikių, mokymosi pažanga ir pasiekimai vertinami vadovaujantis Šilutės r. Vilkyčių pagrindinės mokyklos Mokinių mokymosi pasiekimų ir pažangos vertinimo tvarkos aprašu, patvirtintu mokyklos direktoriaus 2018 m. gegužės 24 d. įsakymu Nr. V1-73. Pradiniame ugdyme mokinių, ugdomų pagal pritaikytą individualizuotą programą, pasiekimai lygiais neapibendrinami, nurodoma padaryta arba nepadaryta pažanga („p.p.“ arba „n.p.“);

72. Švietimo pagalba teikiama vadovaujantis Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 5 d. įsakymu Nr. V-1215 „Dėl Psichologinės pagalbos teikimo tvarkos aprašo patvirtinimo“, Specialiosios pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pedagoginės pagalbos teikimo tvarkos aprašo patvirtinimo“, Socialinės pedagoginės pagalbos teikimo vaikui ir mokiniui tvarkos aprašu, patvirtintu Lietuvos Respublikos švietimo ir mokslo ministro 2016 m. lapkričio 2 d. įsakymu Nr. V-950 „Dėl Socialinės pedagoginės pagalbos teikimo vaikui ir mokiniui tvarkos aprašo patvirtinimo“, Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

73. Mokykloje mokiniams teikiama socialinio pedagogo, psichologo, logopedo, specialiojo pedagogo, mokytojo padėjėjo pagalba.

74. Mokytojas pedagoginę pagalbą teikia pamokų metu ir po pamokų, konsultacijų metu.

75. Mokiniams socialinio pedagogo, psichologo pagalba, logopedinės pratybos vyksta po pamokų, suderintu su mokiniu laiku.

76. Specialioji pedagoginė pagalba teikiama pamokų ir (arba) ne pamokų metu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Šilutės r. Vilkyčių pagrindinės mokyklos

Mokyklos tarybos 2018-06-19

posėdžio protokolo nutarimu Nr. V3-03

SUDERINTA

Šilutės rajono savivaldybės administracijos

Švietimo skyriaus vedėja

Dainora Butvydienė

2019-